Temeljem Pravilnika o pomoćnicima u nastavi te stručno komunikacijskih posrednika (NN 102/18., 59/19., 22/20.) te u okviru projekta „Pomoćnici u nastavi u osnovnim školama Grada Dubrovnika“ prijavljenog na Poziv za dostavu projektnih prijedloga Ministarstva znanosti, obrazovanja i sporta „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama“, u okviru Europskog socijalnog fonda i Operativnog programa „Učinkoviti ljudski potencijali“ 2021-2027., **Osnovna škola Marina Getaldića Dubrovnik,** kao nositelj projekta objavljuje

**JAVNI POZIV**

**ZA OBAVLJANJE POSLOVA POMOĆNIKA U NASTAVI ZA UČENIKE S TEŠKOĆAMA U OSNOVNOJ ŠKOLI MARINA GETALDIĆA, DUBROVNIK**

**MJESTO RADA:**

1. **Osnovna škola Marina Getaldića 4** pomoćnika s tjednim zaduženjem od 20 do 25 sati

**Frana Supila 3, Dubrovnik**

Vrsta ugovora: ugovor na određeno, nepuno radno vrijeme za školsku godinu 2022./2023. sukladno članku 7. Pravilnika o pomoćnicima u nastavi i stručnim komunikacijskim posrednicima.

**UVJETI:**

* najmanje završeno četverogodišnje srednjoškolsko obrazovanje
* nepostojanje zapreka za zasnivanje radnog odnosa u školskoj ustanovi iz članka 106. Zakona o odgoju i obrazovanju u osnovnoj i srednjoj školi ( NN broj 87/08., 86/09., 92/10., 105/10.-ispr, 90/11.,5/12., 16/12., 86/12., 94/13., 136/14.-RUSRH, 152/14., 7/17. i 68/18., 98/19., 64/20.)
* završeno osposobljavanje i stečena djelomična kvalifikacija za pomoćnika u nastavi

Natjecati se mogu kandidati oba spola, sukladno članku 13. Zakona o ravnopravnosti spolova.

**OPIS POSLOVA:**

Osnovna je zadaća pomoćnika u nastavi pružati neposrednu podršku učeniku s teškoćama u razvoju tijekom boravka u školi i izvanučioničkim aktivnostima. Poslovi pomoćnika u nastavi su: pomoć u komunikaciji i socijalnoj uključenosti, pomoć u kretanju, pomoć pri uzimanju hrane i pića, pomoć u obavljanju higijenskih potreba, pomoć u obavljanju školskih aktivnosti i zadataka, suradnja s učiteljima/nastavnicima te vršnjacima učenika.

S odabranim kandidatima škole će sklopiti ugovor na određeno vrijeme u kojem će biti utvrđeni poslovi, trajanje te međusobna prava, obveze i odgovornosti ugovornih strana.

Odabrani kandidati obvezni su prije početka rada savladati program edukacije pomoćnika u nastavi. Kandidati koji su već završili taj program trebaju dostaviti potvrdu kojom to dokazuju te nisu obvezni pohađati edukaciju.

Uz prijavu na javni poziv kandidati su dužni priložiti sljedeće dokumente u izvorniku ili preslici:

* vlastoručno potpisanu zamolbu za zasnivanje radnog odnosa
* životopis
* dokaz o državljanstvu
* dokaz o odgovarajućem stupnju obrazovanja
* uvjerenje o nekažnjavanju, ne starije od 30 dana od objave javnog poziva
* pisani dokaz (potvrda/uvjerenje) o završenoj edukaciji za pomoćnika u nastavi ukoliko je kandidat završio edukaciju

Kandidati koji su već obavljali poslove pomoćnika u nastavi u Osnovnoj školi Marina Getaldića dužni su dostaviti samo zamolbu i uvjerenje o nekažnjavanju.

Škole će kandidate koji ispunjavaju formalne uvjete pozvati na razgovor odnosno usmenu i/ili pisanu provjeru znanja.

Odabrani kandidati dužni su prije sklapanja ugovora o radu dostaviti na uvid originalne dokumente.

Prijave se podnose izričito u papirnatom obliku, u zatvorenoj omotnici preporučenom pošiljkom ili direktnom dostavom na adresu Osnovne škole Marina Getaldića, Frana Supila 3, Dubrovnik svakim radnim danom od 08.00 do 12.00 sati s naznakom: “Ne otvaraj – javni poziv za obavljanje poslova pomoćnika u nastavi za djecu s teškoćama”.

Rok za dostavu prijava je do 26. kolovoza 2022. godine a u slučaju nedovoljno prijavljenog broja kandidata ili povećanja broja pomoćnika tijekom školske godine, ovaj javni poziv ostat će otvoren do daljnjeg.

Nepravodobne i nepotpune prijave neće biti razmatrane.

Ovaj javni poziv bit će objavljen na službenim stranicama i oglasnim pločama Hrvatskog zavoda za zapošljavanje te na web stranici Osnovne škole Marina Getaldića.

KLASA: 112-04/22-01/04

URBROJ: 2117/01-19-01-22-01

U Dubrovniku, 17. kolovoza 2022.

 **Ravnateljica:**

 **Silvana Bjelovučić**